Kif iddikjarat mill-UE fil-Konklużjonijiet tal-Kunsill ta' Mejju 2018, l-elezzjonijiet presidenzjali ta' Mejju li għadda fil-Venezwela la kienu ħielsa u lanqas ġusti. L-eżitu tal-elezzjoni ma kellux kredibbiltà peress li l-proċess elettorali ma żgurax il-garanziji meħtieġa għal elezzjonijiet inklużivi u demokratiċi. L-UE jiddispjaċiha profondament li l-appell tagħha għal "elezzjonijiet presidenzjali ġodda f'konformità ma' standards demokratiċi rikonoxxuti f'livell internazzjonali u l-ordni kostituzzjonali tal-Venezwela" ġie injorat u li l-President Maduro llum qed jibda mandat ġdid abbażi ta' elezzjonijiet mhux demokratiċi. Dan għandu biss bħala effett li jbiegħed aktar il-possibbiltà ta' soluzzjoni kostituzzjonali negozjata filwaqt li s-sitwazzjoni politika, ekonomika u soċjali fil-pajjiż tkompli tmur għall-agħar u l-impatt tal-kriżi għall-istabbiltà tar-reġjun qed jiżdied. L-UE tħeġġeġ lill-President Maduro biex jirrikonoxxi u jirrispetta r-rwol u l-indipendenza tal-Assemblea Nazzjonali, bħala istituzzjoni eletta demokratikament, jirrilaxxa l-priġunieri politiċi kollha, iħares l-istat tad-dritt, id-drittijiet tal-bniedem u l-libertajiet fundamentali u jindirizza b'mod urġenti l-ħtiġijiet pressanti tal-popolazzjoni. L-UE tibqa' konvinta li soluzzjoni politika demokratika paċifika hija l-unika mod sostenibbli biex tissolva l-kriżi tal-Venezwela u qed tiddjaloga ma' sħab internazzjonali u reġjonali dwar kif nistgħu ngħinu noħolqu l-kondizzjonijiet meħtieġa għal proċess politiku kredibbli fost l-atturi rilevanti tal-Venezwela. F'dan ir-rigward, l-UE ttenni r-rieda tagħha li żżomm il-mezzi tal-komunikazzjoni miftuħa. L-UE ser tkompli tissorvelja mill-qrib l-iżviluppi fuq il-post u tinsab lesta li tirreaġixxi permezz ta' miżuri xierqa għal deċiżjonijiet u azzjonijiet li jkomplu jdgħajfu l-istituzzjonijiet u l-prinċipji demokratiċi, l-istat tad-dritt u d-drittijiet tal-bniedem. L-UE ttenni wkoll l-involviment imsaħħaħ tagħha fil-kuntest tas-sitwazzjoni umanitarja u l-kriżi tal-migranti. Il-Pajjiżi Kandidati l-eks-Repubblika Jugoslava tal-Maċedonja*, il-Montenegro*, u l-Albanija*, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. * - L-Eks-Repubblika Jugoslava tal-Maċedonja, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.